Декларация за независимост на Ирландия
ДЕКЛАРАЦИЯ ЗА НЕЗАВИСИМОСТ НА ИРЛАНДИЯ
(приета от Dáil Éireann, революционният парламент на едностранно обявената Ирландска република на неговото първо заседание на 21 януари 1919 година.  Текстът на декларацията е приет на три езика: ирландски, английски и френски)

(превод)

Тъй като ирландският народ е по право един свободен народ:

И тъй като седемстотин години ирландският народ никога не е преставал да отхвърля и непрекъснато е протестирал с оръжие в ръка срещу чуждата узурпация:

И тъй като английското управление в тази страна е, и винаги ще бъде, основано върху силата и измамата и поддържано чрез военната окупация срещу обявената воля на народа:

И тъй като Ирландската република беше обявена в Дъблин на Великденския понеделник на 1916 година от Ирландската републиканска армия, която действаше от името на ирландския народ:

И тъй като ирландският народ е решен да осигури и отстоява своята пълна независимост, за да постигне общо благоденствие, да установи отново справедливостта, да осигури за бъдещата отбрана, да осигури мир у дома и добра воля с всички нации и да създаде една национална държава, която се основава на народната воля с равни права и равни възможности за всеки гражданин:

И тъй като на границата на една нова ера в историята ирландският електорат в общите избори, проведени през декември 1918 година, се възползва от първия случай, за да обяви с преобладаващо мнозинство своята твърда привързаност към Ирландската република:

Ние, избраните представители на древния ирландски народ, събрани в Национален парламент, ратифицираме в името на ирландската нация установяването на Ирландската република и се кълнем и обричаме себе си и нашия народ да направим тази декларация ефективна чрез всички възможни средства, с които разполагаме.

Ние заявяваме, че само избраните представители на ирландския народ имат силата да приемат задължителни закони за народа на Ирландия, и че Ирландският парламент е единственият парламент, на когото този народ ще предостави своята вярност:

Ние тържествено обявяваме чуждото управление в Ирландия като нашествие на нашето национално право, което ние никога няма да търпим, и искаме изтеглянето на английския гарнизон от нашите земи.

Ние искаме за нашата национална независимост признанието и подкрепата на всяка свободна нация в света.  И обявяваме тази независимост да бъде условие, което предшества международния мир. 

От името на ирландския народ ние смирено предоставяме съдбата си на Всемогъщия Бог, който даде на нашите бащи смелостта и решителността да издържат през дълги векове от безмилостна тирания, и силни в справедливостта на каузата, която те ни предадоха, ние се молим за божествена благословия на този последен етап на борбата, която ние сме се обрекли да водим до Свободата.

Ирландия